Habil Əliyev

Habil Mustafa oğlu Əliyev () — Azərbaycanlı kamança ifaçısı, Azərbaycan SSR xalq artisti (1978).

 Bioqrafiya 
Habil Əliyev 28 may 1927-ci ildə Ağdaş rayonunun Üçqovaq kəndində anadan olub. Yeddi yaşında ikən rayon mərkəzindəki 3 saylı yeddiillik Ağdaş musiqi məktəbinə qəbul olub. İlk vaxtlar ailəsinin təkidi ilə tar sinfində dərs alsa da uşaqlıqda çox cılız olduğundan tara gücü çatmır sonradan kamança sinfinə keçir. Elə həmin vaxtdan da meylini kamana salıb. Yeddinci sinfi və həm də musiqi məktəbini bitirəndən sonra pedaqoji məktəbə daxil olub.

Habil Əliyev 1952-ci ildə Bakıya gəlib Asəf Zeynallı adına orta ixtisas musiqi məktəbinin kamança şöbəsinə daxil olub. Görkəmli tarzən Qurban Pirimovdan və məşhur müğənni Xan Şuşinskidən muğam sənətinin sirrlərini öyrənməyə başladı. Habilin ifaçılığı bəstəkar Soltan Hacıbəyovun da diqqətindən yayınmamışdı. Bəstəkar, Habilin potensial imkanlarını nəzərə alıb ona filarmoniyada işləməyi məsləhət görüb. O vaxtlar filarmoniyanın direktoru olan Şəmsi Bədəlbəyli, bədii rəhbər Soltan Hacıbəyov, Niyazi, Səid Rüstəmov Habilin ifasında bir muğama və xalq mahnısına qulaq asdılar və çox razı qaldılar. Beləliklə, Habil Əliyev 1953-cü ildə Müslüm Maqomayev adına Azərbaycan Dövlət Filarmoniyasında əvvəlcə rəqs ansamblında müşayiətçi, sonra isə trioda kamança çalan kimi fəaliyyətə başlayır. Seyid Şuşinski, Həqiqət Rzayeva, Xan Şuşinski, Zülfü Adıgözəlov, Mütəllim Mütəllimov, Şövkət Ələkbərova, Sara Qədimova, Fatma Mehrəliyeva kimi sənətkarların konsertlərində müşayiətçi olan Habil Əliyev həvəslə onların ölməz irsindən bəhrələnir, daha səylə çalışır, saatlarla məşqdən yorulmurdu.

Habil "Segah", "Bayatı-Qacar", "Bəstənigar", "Bayatı-Şiraz", "Rahab", "Bayatı-Kürd", "Cahargah", "Rast", "Zabul" muğamlarına yeni kamança həyatı vermişdir. Beləliklə, Habil Əliyev əllinci illərin sonu, altmışıncı illərin əvvəllərində mahir kamança ustası kimi formalaşıb el arasında geniş şöhrət tapdı. Habil Əliyevin virtuoz çalğısını musiqi biliciləri, tez-tez Nikkolo Paqanininin ifaçılığı ilə müqayisə edirlər.

Habil Əliyev keçmiş SSRİ respublikalarında və eləcə də dünyanın bir çox ölkələrində Türkiyə, Amerika, Almaniya, İngiltərə, Fransa, Hindistan, Pakistan, İran, Misir, İsveçrə, Hollandiya, Tunis, Yaponiya, Suriya, Mozambik və s., qastrol səfərlərində olmuşdur.

Ustad sənətkar virtuoz ifaçılığı ilə yanaşı gözəl mahnıların da müəllifidir. Onun bəstələdiyi 15-dən artıq mahnı bu gün də tanınmış musiqiçilər tərəfindən sevilə-sevilə ifa olunur. Habil Əliyevin ABŞ, Fransa, Yaponiya, İtaliya və Yunanıstanda Azərbaycan muğamlarından və xalq mahnılarından ibarət kompakt diskləri də buraxılıb.

200px|thumb|right|Habil Əliyevin Fəxri Xiyabanda yerləşən məzarüstü abidəsi
Habil Əliyev 2015-ci il sentyabrın 8-də vəfat etmişdir.Habil Əliyev dünyasını dəyişdi . xeber.az, 08.09.2015 Bakıda, I Fəxri Xiyabanda dəfn olunmuşdur.

 Ailəsi 
Habil Əliyev 1954-cü ildə Şərqiyyə xanım ilə ailə həyatı qurmuşdur. Üç qız və bir oğlu var.)

 Fəxri adları 
 "Azərbaycan SSR əməkdar artisti" fəxri adı — 29 iyun 1964
 "Azərbaycan SSR xalq artisti" fəxri adı — 11 yanvar 1978Respublikanın musiqi ifaçılığı sənəti xadimlərinə Azərbaycan SSR fəxri adlarının verilməsi haqqında Azərbaycan SSR Ali Soveti Rəyasət Heyətinin 11 yanvar 1978-ci il tarixli Fərmanı  — anl.az saytı
 "Şöhrət" ordeni — 28 may 1997
 Azərbaycan Respublikası Prezidentinin fərdi təqaüdü — 11 iyun 2002
 "İstiqlal" ordeni — 19 oktyabr 2007

 Filmoqrafiya 
 Qanun naminə (film, 1968)
 Dəli Kür (film, 1969)
 Günlərin bir günü... (film, 1976)
 Nəğməkar torpaq (film, 1981)
 Habil Kaman (film, 1984)
 Sarı gəlin (film, 1998)
 Qızıl fonddan seçmələr (film, 2001)
 Kamanın naxış sehri (film, 2003)
 Muğamat var olan yerdə… (film, 2009)
 Heydər Əliyev (film)
 Kamançanamə

 İstinadlar 

 Xarici keçidlər 
 Əjdər Ol. Habil Əliyevin lətifələri . Bakı: "Yeni nəşrlər evi", 1998.
 Ustad sənətkara abidə qoyuldu 

Kateqoriya:Ağdaşda doğulanlar
Habil Əliyev
Kateqoriya:Azərbaycan kamança ifaçıları
Kateqoriya:Azərbaycan SSR xalq artistləri
Kateqoriya:Azərbaycan Respublikası Prezidentinin fərdi təqaüdçüləri